Ня тое, каб сур'ёзна меркаваў, быццам каўчукавым збудаваньням сапраўды настолькі патрэбны каньяк, каб сагрэцца. І не настолькі загуляўся, каб лічыць ляжачых паліцыянтаў зачараванымі (да прыкладу) людзьмі. Проста такі рытуал. Які склаўся выпадкова і па натхненьні, а таму стаўся істотным. Выліты каньяк рабіўся чымсьці накшталт удзячнага паганскага ахвяраваньня. Вяртацца запаўнач ад Ясі і не казаць за гэта “дзякуй” было б сьвінствам. Абсалютна ня важна, каму, абы казаць.